**Miguel de Benavides y Añoza** (født 1552 i Carrión de los Condes i Spania, død 26. juli 1605 i Manila) var en katolsk erkebiskop tilhørende dominikanerordenen, og protosinolog.

Liv og virke
------------

### Dominikaner

Miguel de Benavides y Añoza kom fra en adelsfamilie i Carrión de los Condes nord i Spania. Han trådte inn i dominikanerordenen i San Pablo de la Moraleja i Valladolid, og virket så ved Colegio de San Gregorio.

### Misjonær

Han var i 1586 med i den første gruppe av dominikanere som reiste til Manila, og fortsatte sammen med dem til Kina i 1590 der han håpet å bidra til den lokale kirkes vekst. Men han ble senere forvist fra Kina. 

Tilbake i Manila etablerte han et hospital for kinesere i byens kineserkvarter Binondo, og senere ble han leder for dominikanermisjonærene. Han ledsaget biskop Domingo de Salazar, Manilas første biskop, til Spania, for å forsvare filimminerne mot spansk undertrykkelse.

### Biskop, erkebiskop

Han ble utnevnt til biskop av Nueva Segovia nord på Filippinene den 30. august 1596, og bispeviet i november to år etter, i klosteret San Agustín i Mexico.

Den 7. oktober 1602 ble han erkebiskop av Manila, etter byens første biskop, hans medbror i dominikanerordenen, Domingo de Salazar, O.P. og Ignacio Santibáñez, O.F.M. Obs. som var den første erkebiskop. Hans innsettelse i embedet i Manila ble finansiert av kong Filip III av Spania selv, for Benavides var ekstremt fattig. Den 9. september 1603 gav han fransiskanerne i oppdrag å ta seg av de japanere som var på Filippinene. Samme året advarte han myndighetene om den gryende opprørsvilje i den kinesiske befolkning; han ble imidlertid selv kritisert for å nøre opp om den ved sine prekener.

Han tok initiativet til grunnleggelsen av Universidad de Santo Tomás i Manila og forfattet en grammatikk for det kinesiske språk, en bok som var ment å støtte opp om forkynnelsen av kristendommen overfor de kinesere som bodde på Filippinene. 

Han døde i Manila 26. juli 1605. Hans bibliotek og personlige eiendom verdt ₱1.500 ble gitt til å etablere det som skulle bli Universidad de Santo Tomás.

Verker
------

* *Relacion de Don Fray Miguel de Benavides, Obispo de la nueua Segouia en las Islas Philipinas, del estado de la fe de su Obispado, y de la marauillosa conuersion a la mesma fe, de aquellas Prouincias*.
* *Hans kinesiskspråklige 'Doctrina Christiana' var en av de første bøker som ble trykket på de filippinske øyer.*

Referanser
----------

1. ↑   Spansk biografisk leksikon, Spanish Biographical Dictionary ID 34262/miguel-de-benavides-y-anoza[Hentet fra Wikidata]
2. ↑  *Diccionario geográfico, estadístico, histórico, de las Islas Filipinas*, 1851, s. 274
3. 1 2 3 4 5  Aparicio, A.; Tejero, P.; et al. (2006 August). News in Print: Special Issue. Retrieved 23. desember 2009, from https://www.scribd.com
4. ↑  "Archbishop Miguel de Benavides, O.P." *Catholic-Hierarchy.org*. David M. Cheney. Retrieved 11. juni 2017
5. ↑  Gauchat, Patritius (Patrice) (1935). *HIERARCHIA CATHOLICA MEDII ET RECENTIORIS AEVI Vol IV*. Münster: Libraria Regensbergiana. s. 261 and 230.  *(på latin)*

|  |  |
| --- | --- |
| Oppslagsverk/autoritetsdata | Catholic-Hierarchy **·** VIAF **·** GND **·** LCCN **·** ISNI **·** BNE
 |